C 132/208
EL
Επίσημη Εφημερίδα της Ευρωπαϊκής Ένωσης
24.3.2022
Πέμπτη 7 Οκτωβρίου 2021
ΙΣΤ. λαμβάνοντας υπόψη ότι, στις 30 Σεπτεμβρίου 2021, το Υπουργείο Εξωτερικών της Αιθιοπίας κήρυξε επτά μέλη του προσωπικού του ΟΗΕ (από τη Unicef, την Ύπατη Αρμοστεία του OHE για τα Ανθρώπινα Δικαιώματα (OHCHR) και το UNOCHA) ανεπιθύμητα πρόσωπα στην Αιθιοπία· ΙΖ.
λαμβάνοντας υπόψη ότι υπήρξαν διαλείποντες περιορισμοί και διακοπές λειτουργίας του Διαδικτύου και των τηλεπικοινωνιών στο Τιγκράι και τις γειτονικές περιοχές· λαμβάνοντας υπόψη ότι δημοσιογράφοι έχουν δεχθεί επιθέσεις και έχουν ανασταλεί οι άδειες πολλών μέσων ενημέρωσης, γεγονός που εμποδίζει την ικανότητα επιτόπιας παρακολούθησης της κατάστασης· λαμβάνοντας υπόψη ότι βασικές υπηρεσίες, συμπεριλαμβανομένων των υπηρεσιών ηλεκτρικής ενέργειας και των τραπεζικών υπηρεσιών, εξακολουθούν να περιορίζονται·
ΙΗ.
λαμβάνοντας υπόψη ότι η σημερινή κατάσταση αστάθειας στην Αιθιοπία είναι το αποτέλεσμα μιας μακρόχρονης ιστορίας εθνοτικής διαίρεσης και εθνοτικής έντασης·
ΙΘ.
λαμβάνοντας υπόψη ότι η ενότητα της Αιθιοπίας, ως πολυεθνοτικού κράτους, έχει μεγάλη σημασία για τη σταθερότητα της περιοχής και της αφρικανικής ηπείρου στο σύνολό της·
Κ.
λαμβάνοντας υπόψη ότι, με πληθυσμό που υπερβαίνει τα 110 εκατομμύρια άτομα και λόγω της στρατηγικής της τοποθεσίας κοντά στο Κέρας της Αφρικής, η Αιθιοπία αποτελεί βασική χώρα της αφρικανικής ηπείρου και δυνητικό εταίρο στρατηγικής σημασίας για την ΕΕ και τα κράτη μέλη της·
ΚΑ. λαμβάνοντας υπόψη ότι, ως ο μεγαλύτερος χορηγός ανθρωπιστικής βοήθειας παγκοσμίως, η ΕΕ εξακολουθεί να είναι αλληλέγγυα με όσους έχουν ανάγκη μέσω της ανθρωπιστικής της χρηματοδότησης· λαμβάνοντας υπόψη ότι, από την αρχή της σύγκρουσης στην Αιθιοπία, η ΕΕ εξακολουθεί να υποστηρίζει με συνέπεια την πλήρη και απρόσκοπτη πρόσβαση της ανθρωπιστικής βοήθειας σύμφωνα με το διεθνές ανθρωπιστικό δίκαιο· ΚΒ. λαμβάνοντας υπόψη ότι, σύμφωνα με την προσφάτως εγκριθείσα ανακοίνωση σχετικά με την ανθρωπιστική δράση της ΕΕ, προβλέπεται η ενίσχυση των διαδικασιών που θέτουν την προώθηση και την εφαρμογή του διεθνούς ανθρωπιστικού δικαίου σταθερά στο επίκεντρο της εξωτερικής μας δράσης· ΚΓ.
λαμβάνοντας υπόψη ότι ο Μηχανισμός Γειτονίας, Ανάπτυξης και Διεθνούς Συνεργασίας — Η Ευρώπη στον κόσμο (ΜΓΑΔΣ-Η Ευρώπη στον κόσμο) θεωρεί την ανθρώπινη ανάπτυξη, τη διακυβέρνηση και την οικοδόμηση της ειρήνης στην Αιθιοπία ως τομείς προτεραιότητας για δράση, με το 65 % του πολυετούς ενδεικτικού προγράμματος να προορίζεται για τους τομείς αυτούς·
ΚΔ. λαμβάνοντας υπόψη ότι η Επιτροπή έχει συμπεριλάβει ανθρωπιστικές δράσεις ύψους 5 εκατομμυρίων EUR στην Amhara και στο Afar προκειμένου να αντιμετωπιστούν οι πρόσφατες εξελίξεις της κρίσης, ως μέρος της συνολικής ανθρωπιστικής χρηματοδότησης που έχει ήδη κινητοποιηθεί και ανατεθεί κατά το 2021, ύψους 53,7 εκατομμυρίων EUR, για τη στήριξη των ανθρώπων που έχουν ανάγκη στην Αιθιοπία· λαμβάνοντας υπόψη ότι έχουν κινητοποιηθεί 118 εκατομμύρια EUR για βοήθεια σε πρόσφυγες από το Τιγκράι και την Αιθιοπία στο Σουδάν· λαμβάνοντας υπόψη ότι, ως αποτέλεσμα της εν εξελίξει σύγκρουσης, η ΕΕ έχει αναβάλει τις εκταμιεύσεις δημοσιονομικής στήριξης προς την Αιθιοπία· ΚΕ.
λαμβάνοντας υπόψη ότι, τον Σεπτέμβριο του 2021, η ΕΕ προσπάθησε να οργανώσει ανθρωπιστική αερογέφυρα μέσω της Γενικής Διεύθυνσης Ευρωπαϊκής Πολιτικής Προστασίας και Επιχειρήσεων Ανθρωπιστικής Βοήθειας (ΓΔ ECHO) της Επιτροπής, προκειμένου να παραδώσει τα επειγόντως αναγκαία ανθρωπιστικά αγαθά στην περιοχή του Τιγκράι, αλλά αντιμετώπισε σημαντικά εμπόδια από την κυβέρνηση της Αιθιοπίας· λαμβάνοντας υπόψη ότι, ως εκ τούτου, πραγματοποιήθηκε μόνο μία πτήση της ανθρωπιστικής αερογέφυρας της ΕΕ, και παραδόθηκε μικρό μόνο μέρος του ανθρωπιστικού φορτίου της·
ΚΣΤ. λαμβάνοντας υπόψη ότι, στις 21 Ιουνίου 2021, η ΕΕ διόρισε την Annette Weber ως νέα ειδική εντεταλμένη της ΕΕ για το Κέρας της Αφρικής· λαμβάνοντας υπόψη ότι, με εντολή του ΑΠ/ΥΕ, ο Φινλανδός Υπουργός Εξωτερικών Pekka Haavisto επισκέφθηκε την περιοχή δύο φορές φέτος για να συζητήσει την εν εξελίξει κρίση στην Αιθιοπία και τις περιφερειακές της επιπτώσεις· ΚΖ. λαμβάνοντας υπόψη ότι, στις 26 Αυγούστου 2021, η Αφρικανική Ένωση διόρισε τον πρώην Πρόεδρο της Νιγηρίας Olusegun Obasanjo ως διαμεσολαβητή στη σύγκρουση· ΚΗ. λαμβάνοντας υπόψη ότι, τον Δεκέμβριο του 2018, η νεοσυσταθείσα κυβέρνηση της Αιθιοπίας συγκρότησε την Επιτροπή Συμφιλίωσης της Αιθιοπίας και το Υπουργείο Ειρήνης· λαμβάνοντας υπόψη ότι, μέχρι στιγμής, κανένα από τα δύο θεσμικά όργανα δεν έχει κατορθώσει να ανταποκριθεί στην αρχική εντολή για προώθηση της ειρήνης και πρόληψη και επίλυση των ένοπλων συγκρούσεων στην Αιθιοπία στο δύσκολο περιβάλλον που επικράτησε μετά τη δημιουργία τους· ΚΘ. λαμβάνοντας υπόψη ότι, κατά τη διάρκεια της εν εξελίξει σύγκρουσης, το Αιθιοπικό Κόμμα Ευημερίας, υπό την ηγεσία του Abiy Ahmed, αυτοανακηρύχθηκε νικητής των γενικών εκλογών από τις οποίες απείχαν ορισμένα κόμματα της αντιπολίτευσης, που κατήγγειλαν το αποτέλεσμα των εν λόγω εκλογών· λαμβάνοντας υπόψη ότι δεν υπήρξε εκλογική διαδικασία στο Τιγκράι· λαμβάνοντας υπόψη ότι η ΕΕ δεν απέστειλε αποστολή εκλογικών παρατηρητών·